Asia eteni aina oikeuden puntaroitavaksi.

Kaksi toisilleen entuudestaan tuntematonta miestä tapasi ravintolassa Helsingin Kurvissa viime vuoden lokakuussa. 60-vuotias mies osti oluen ja antoi sen 24-vuotiaalle miehelle.

Nuorempi mies oli kertomansa mukaan asunnoton. Hän ei ollut kertomansa mukaan päässyt suihkuun noin viikkoon. Rupattelun päätteeksi kaksikko päätyi vanhemman miehen asunnolle jatkoille Helsingin Hermanniin.

– Onhan sulla aikaisempaa kokemusta miesseksistä? vanhempi mies oli kertomansa mukaan kysynyt kävelymatkalla.

Nuoremman miehen mukaan tämmöisestä ei ollut mitään puhetta. Hän väitti oikeudessa olevansa täysin hetero. Hän oli ollut kihloissakin ja avoliitossa.

Kaksikko vietti asunnolla noin 1,5 tuntia jutustellen ja alkoholia siemaillen. Sitten miehet harrastivat keskenään seksiä. Se tapahtuiko seksi yhteisymmärryksessä, jäi oikeudessa epäselväksi.

Näin miehet puhuivat seksistä

Vanhempi mies väitti, että seksiä oli harrastettu ”lyhyesti” yhteisymmärryksessä. Hänen mukaansa kumpikaan ei päässyt hekuman huipulle. Vanhemman miehen mukaan tämän jälkeen he olisivat juoneet viiniä.

Vanhempi mies kertoi, että viininjuonnin jälkeen hän oli menossa nukkumaan, kunnes huomasi, että nuorempi mies kävi kimppuun.

Nuorempi kertoi seksinharrastamisesta puolestaan täysin toisenlaisen version.

Hän kertoi käyneensä suihkussa ja nauttineensa sen jälkeen viiniä. Nuorempi mies sanoi menneensä nukkumaan makuuhuoneen sänkyyn, ja heränneen siihen, kun vanhempi mies työnsi seksivälineen hänen sisäänsä. Kertomansa mukaan nuorimies kimpaantui ja kävi tämän jälkeen vanhemman miehen kimppuun.

Oikeuden mukaan seksin harrastamisen ristiriitaisuudella ei ollut kuitenkaan merkitystä törkeää ryöstöä arvioitaessa. Faktaa oli se, että nuori mies kävi vanhemman miehen kimppuun seksin jälkeen – oli se tapahtunut yhteisymmärryksessä tai ei.

Törkeä ryöstö

Seksuaalisen tapahtuman jälkeen nuorempi mies kuristi uhria ja löi nyrkillä päähän, minkä seurauksena uhri löi päänsä seinään ja menetti tajuntansa. Nuorempi mies ryhtyi keräämään asunnosta tavaraa.

Uhri havahtui kuitenkin tilanteeseen, ja hän konttasi makuuhuoneesta eteiseen. Nuorempi mies vei noin satakiloisen uhrin kylpyhuoneeseen ja sitoi hänet paidasta tekemällään ”köydellä” kädestä kiinni pöydän jalkaan.

Nuorempi mies uhkasi uhria väkivallalla, mikäli tämä kertoo asiasta poliisille. Mies potkaisi uhria vielä kaksi kertaa päähän kengät jalassa. Uhrin vasen korvalehti halkesi. Mies sai myös mustelmia, ihoruhjeita ja haavoja ympäri päätä.

Pahoinpitelyn päätteeksi mies vei uhrin asunnosta muun muassa television, digiboksin, puhelimen, lompakon ja tietokoneen.

Oikeus tuomitsi 24-vuotiaan Christian Jesse Juhani Airikkalan törkeästä ryöstöstä kolmen vuoden ehdottomaan vankeuteen. Helsingin käräjäoikeuden mielestä rikos oli erityisen raaka ja julma.

– Airikkalan on selvitetty potkineen maassa sidottuna maannutta (uhria) päähän. (Uhrin) päässä on todettu vammoja, joiden laadun vuoksi röntgenkuvaukset on katsottu tarpeellisiksi. Sekin viittaa siihen, että potkut ovat olleet voimakkaita. Potkimisen ilmeisenä tarkoituksena on ollut tehostaa sanallista uhkausta lisäväkivallasta, mikäli (uhri) kertoo tapahtuneesta poliisille, Helsingin käräjäoikeus perusteli.

Airikkala joutuu maksamaan uhrille kivusta, särystä, muusta tilapäisestä haitasta, kärsimyksestä sekä lääkäri- ja lääkekustannuksista, anastetusta omaisuudesta ja muista kustannuksista reilut 7 000 euroa. Hän joutuu maksamaan myös uhrin vajaan 2 000 euron oikeudenkäyntikulut.

Helsingin käräjäoikeus antoi asiassa tuomion perjantaina, eikä tuomio ole siten lainvoimainen.